Carl Valentin (SF), 2023-05-04:
Det her er et forslag, jeg er meget stor tilhænger af, og som vi er store tilhængere af i SF.
Jeg har lavet masser af kampagner på det.
Det er vigtigt, fordi vi skal reducere vores kødindtag ganske dramatisk, hvis vi skal tackle klimakrisen og biodiversitetskrisen, og at sikre folk muligheden for at tilvælge et plantebaseret måltid mad er altså et minimum, hvis man gerne vil gøre det.
Det er ikke noget med at tvinge noget ned over folk eller tage deres kød fra dem, eller hvad folk kunne finde på at sige.
Det er sådan set bare at give folk muligheden for at vælge plantebaseret, hvis de ønsker det.
Vi har jo diskuteret det en hel del herinde.
Bl.a. gjorde vi det i forbindelse med en forespørgselsdebat, jeg indkaldte til, og der blev det så besluttet, at man skulle undersøge muligheden for at lave et tilbud om plantebaseret mad i alle offentlige køkkener, og det er derfor, vi har fået den rapport, som der også er blevet refereret til her fra talerstolen.
Den rapport skulle laves netop med henblik på, at man kunne sikre, at der var et tilbud om plantebaseret mad i alle offentlige køkkener.
Jeg synes, det er lidt ærgerligt, at der så er sådan lidt halvnye toner fra den halvnye regering, som Socialdemokratiet stadig væk er med i, men som jo også har fået nogle andre med.
For jeg mener stadig væk, at det er vigtigt, at vi får det her indført, og jeg synes, at vi skal bruge rapporten på den måde, at når vi kan se, at der mangler efteruddannelse af køkkenpersonale, og vi kan se, at der mangler viden derude, så sørger vi for efteruddannelse af køkkenpersonale, og så sørger vi for mere viden derude, så vi kan få et tilbud om plantebaseret mad i alle offentlige køkkener.
Vi skal jo ikke bruge rapporten til at sige: Se, der er problemer derude, så derfor kan vi ikke indføre det.
Det er en fuldstændig forkert tilgang til det, sådan som jeg ser det.
Moderaternes ordfører påpegede lige her, inden jeg gik på, at det er vigtigt, at lysten til at spise mindre kød kommer nedefra, og at beslutningen om det kommer nedefra.
Der må jeg jo så bare henvise til den undersøgelse, der blev lavet for nylig, der viste, at 58 pct. af danskerne ønsker at spise mindre kød.
De vil gerne spise mindre kød, men nogle gange står man jo i en situation, hvor man ikke får lov til at spise mindre kød.
F.eks. lavede Dansk Vegetarisk Forening en gennemgang af borgere, de har talt med, og som har været klemt i systemet.
Her blev der f.eks. nævnt en ældre kvinde, som har levet vegetarisk i 35 år.
Det er bare ikke i orden!
Det er et enormt personligt valg, hvordan man spiser, og jeg synes, det er vigtigt, at man har friheden til at spise plantebaseret, hvis det er det, man gerne vil.
Det er altså også vigtigt, når vi taler om frihed, hvad der er nogle der gør fra den talerstol her, og jeg er med på, at kommunernes frihed til at indrette det, som de vil, er et parameter.
Men i det her tilfælde synes vi, at den enkeltes frihed til at vælge at spise plantebaseret, hvis man gerne vil det, trumfer den ret, de kunne mene at have derude, til kun at servere kødretter.
Vi synes, det er vigtigt, at man kan vælge plantebaseret, hvis man ønsker det, og det er altså et andet frihedsperspektiv på den her diskussion, som jeg også synes man burde kunne se, hvis man er liberal.
Jeg vil også minde om den meget store sundhedsgevinst, vi ved der vil være ved det her forslag.
Når Socialdemokratiets ordfører f.eks. taler om, at der vil være noget bureaukrati ved det, og at vi helst skal af med den slags og sådan noget, så kan det da godt være, at det bliver en lille smule mere bureaukratisk, hvis man skal sørge for, at der også er en plantebaseret valgmulighed.
Det kan godt være, det koster en lillebitte smule penge, men den økonomiske gevinst, vi kan få ved at folk spiser mere efter kostrådene og spiser mindre rødt kød og spiser sundere, tror jeg langt overstiger de små udfordringer, der vil være ved det her.
Vi skal altså også huske, hvad det betyder for vores børn.
Vi ved, at 80 pct. af danske børnefamilier får mindre end halvdelen – mindre end halvdelen! – af den anbefalede daglige mængde frugt og grønt.
Socialistisk Folkeparti stemmer selvfølgelig for.
I sidste periode diskuterede vi jo også det her en del, og der endte vi med at lave en undersøgelse, som ministeren også refererer til, og som netop skulle kortlægge, hvad problemerne ville være i forhold til at indføre en plantebaseret valgmulighed, og hvad der så skulle sikres, for at vi kunne gøre det.
Den daværende minister, hr. Rasmus Prehn, sagde sådan set, at vi lavede undersøgelsen med henblik på at sikre, at vi kan få et tilbud om plantebaseret mad i alle offentlige køkkener.
Er det stadig væk regeringens ambition at sikre det?
For jeg kan godt blive lidt i tvivl, når ministeren taler meget om tvang og alt det her.
Altså, er den intention ligesom væk?